Til alt held opdagede forbipasserende lørdag formiddag en ulmende brand i en lejlighed i Aalborg.

En beboer i en lejlighed på Jens Bangs Gade i Aalborg kan takke vakse vidner for, at en brand lørdag formiddag ikke nåede at udvikle sig til noget meget alvorligt. Det fortæller indsatsleder ved Nordjyllands Beredskab Niels Eltzholtz. Alarmen om brand indløb til beredskabet klokken 9.41. Her havde forbipasserende opdaget, at der var røgudvikling i en lejlighed på 1. sal, og det havde beboeren ikke selv. Han sov nemlig. - Så de banker og banker på døren for at få kontakt med ham derinde, og det lykkes da også at få ham vækket, fortæller Niels Eltzholtz. - Det lykkes så faktisk beboeren at få slukket branden i dynen selv, så da vi kommer frem skal vi sådan set bare lufte ud i lejligheden, og så får vi fat på en ambulance, så han kunne komme ind og blive tjekket for røgforgiftning, fortæller indsatslederen videre.